Komisijos direktyva 98/85/EB
1998 m. lapkričio 11 d.
iš dalies keičianti Tarybos direktyvą 96/98/EB dėl laivų įrenginių
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. gruodžio 20 d. Tarybos direktyvą 96/98/EB dėl laivų įrenginių [1], ypač į jos pirmąją ir antrąją įtraukas,
(1) kadangi Tarybos direktyvoje 96/98/EB numatyta taikyti jos priėmimo metu galiojusias tarptautines konvencijas, įskaitant 1974 m. SOLAS konvenciją, bandymo standartus ir jų pakeitimus;
(2) kadangi priėmus minėtą direktyvą įsigaliojo arba netrukus įsigalios SOLAS konvencijos bei kitų tarptautinių konvencijų pakeitimai ir nauji bandymo standartai;
(3) kadangi tais dokumentais buvo nustatytos laivuose montuotinų įrengimų naujos taisyklės;
(4) kadangi Direktyva 96/98/EB turėtų būti atitinkamai iš dalies pakeista;
(5) kadangi šioje direktyvoje numatytos priemonės atitinka Tarybos direktyvos 93/75/EEB [2] su paskutiniais pakeitimais, padarytais Komisijos direktyva 98/74/EB [3], 12 straipsniu įsteigto Komiteto nuomonę,
PRIĖMĖ ŠIĄ DIREKTYVĄ:
1 straipsnis
Direktyva 96/98/EB iš dalies keičiama taip:
1. 2 straipsnis iš dalies keičiamas taip:
a) c punktas pakeičiamas ir išdėstomas taip:
"c) "radijo ryšio priemonės" - tai pagal 1999 m. sausio 1 d. galiojančios 1974 m. SOLAS konvencijos redakcijos IV skyriaus nuostatas ir tos pačios konvencijos III/6.2.1 taisyklę būtinas gelbėjimosi įrengimo abipusio ryšio labai didelio dažnio (VHF) radiotelefonas;"
b) d ir n punktuose žodžiai "šios direktyvos priėmimo dieną" keičiami į "1999 m. sausio 1 d."
2. A priedas keičiamas šios direktyvos priedo tekstu.
2 straipsnis
1. Valstybės narės priima įstatymus ir kitus teisės aktus, kurie, įsigalioję ne vėliau kaip nuo 1999 m. balandžio 30 d., įgyvendina šią direktyvą. Apie tai jos nedelsdamos praneša Komisijai.
Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
2. Valstybės narės pateikia Komisijai šios direktyvos taikymo srityje priimtų nacionalinės teisės aktų nuostatų tekstus.
3 straipsnis
Ši direktyva įsigalioja trečią dieną po jos paskelbimo Europos Bendrijų oficialiajame leidinyje.
4 straipsnis
Šis direktyva skirta valstybėms narėms.
Priimta Briuselyje, 1998 m. lapkričio 11 d.